**Formas sākums**

**1.jautājums:**

Prasības attiecībā uz Pretendenta tehniskajām un profesionālajām spējām, šajā prasībā minēts, ka pieredzei jābūt kā galvenajam būvuzņēmējam. Vai pretendents būs izpildījis šī nolikuma punkta prasības, ja tam būs visa šā punkta apakšpunktu minētā pieredze pa darbu veidiem, bet šo pieredzi viņš būs guvis kā galvenā būvuzņēmēja piesaistīts apakšuzņēmējs?

**Atbilde:**

Nē. Iepirkuma procedūras nolikuma 9.3.1.punkta apakšpunktu prasību izpildei ir derīga pieredze, kas iegūta tieši veicot būvdarbus kā galvenajam būvuzņēmējam (ieskaitot arī apakšuzņēmēju paveikto).

Saskaņā ar Ministru kabineta 19.08.2014. noteikumu Nr.500 „Vispārīgie būvnoteikumi” 2.15.punktu - galvenais būvdarbu veicējs (*līdz 30.09.2014. spēkā esošajos Vispārīgajos būvnoteikumos lietotā terminoloģija – galvenais būvuzņēmējs*) ir būvdarbu veicējs, kas piesaista citus atsevišķus būvdarbu veicējus, noslēdzot attiecīgus līgumus, un kura pienākums ir realizēt būvobjektu dabā atbilstoši būvprojektam. Minēto noteikumu 93.punktā noteikti galvenā būvdarbu veicēja pienākumi, no kuru kopuma izriet, ka galveno būvuzņēmēju raksturo **atbildība par veiktajiem darbiem kopumā**, proti, neatkarīgi no tā, vai tos ir veicis pats ģenerāluzņēmējs (galvenais būvuzņēmējs) vai arī tā apakšuzņēmēji.

Pasūtītāja prerogatīva ir noteikt pretendentam tādas prasības, kuru izpilde pēc iespējas apliecina pretendenta spējas izpildīt iepirkuma līgumā noteiktās saistības (iepirkuma priekšmetu). Konkrētajā gadījumā Pasūtītājam būtiski ir pārliecināties ne tikai par pretendenta iepriekšējo pieredzi iepirkuma procedūras nolikuma 9.3.1.punkta apakšpunktos minēto atsevišķo darbu izpildē minētajā apjomā, bet arī par pretendenta iepriekšējo pieredzi un spēju līdzīga veida un apjoma būvdarbu izpildes organizācijā.

**2.jautājums:**

Prasība attiecībā uz **galveno speciālistu:** **Atbildīgo būvdarbu vadītāju**, kurš pēdējo piecu gadu laikā kā atbildīgais būvdarbu vadītājs ir vadījis objektus. Vai pretendents būs izpildījis šī nolikuma punkta prasības, ja tam būs visa šā punkta apakšpunktu minētā pieredze attiecībā uz darbu vadītāju pa darbu veidiem, bet šo pieredzi viņš būs guvis kā konkrēto darbu vadītājs (ģenerāluzņēmēja piesaistīts apakšuzņēmēja darbinieks) nevis kā atbildīgais darbu vadītājs?

**Atbilde:**

Nē. Iepirkuma procedūras nolikuma 9.3.2.1.punkta apakšpunktu prasību izpildei ir derīga pieredze, kas iegūta tieši veicot atbildīgā būvdarbu vadītāja funkcijas.

Ministru kabineta 19.08.2014. noteikumu Nr.500 „Vispārīgie būvnoteikumi” 95.punktā noteikts, ka - būvdarbus veic sertificēta atbildīgā būvdarbu vadītāja vadībā, ko ieceļ galvenais būvdarbu veicējs un 96.punktā noteikts, ka - atbildīgie būvdarbu vadītāji paraksta saistību rakstu, ko iesniedz būvvaldē. Savukārt minēto noteikumu 100. un 101.punktā noteikti atbildīgā būvdarbu vadītāja pienākumi un tiesības, no kuru kopuma izriet, ka atbildīgo būvdarbu vadītāju raksturo **atbildība par veiktajiem darbiem kopumā**, proti, neatkarīgi no tā, vai tos ir veicis pats ģenerāluzņēmējs (galvenais būvuzņēmējs), tā apakšuzņēmēji vai piesaistītie konkrēto darbu vadītāji.